Jouhipunos on vahva ja kestää hyvin käyttöä. Punoksissa on kuitenkin eroja: Kestävimmät punokset ovat pyöreä 8 säikeen punos sekä litteä koripunos, koska jouhet ovat hyvin tiiviisti punottu. Esimerkiksi kelttiläinen solmupunos taas on hieman alttiimpi vahingoittumaan, sillä pitkät jouhilenkit voivat tarttua helpommin kiinni esineisiin ym. Tästä syystä rannekorua kelttiläisellä solmupunoksella suositellaan enemmän juhlakäyttöön kuin päivittäiseen käyttöön.
Jouhikorut voi ja kannattaa tarvittaessa pestä vedellä ja hyvin pienellä määrällä shampoota, ettei lika haurastuta jouhia. Huuhtele koru hyvin ja kuivaa huolellisesti metalliosat. Muista että jouhet eivät ole ikuisesti kestävää muovia, vaan luonnonmateriaalia joka vaatii hieman huolenpitoa. Kun pidät jouhikorun puhtaana ja kuivana, sekä vältät jouhien kosketusta kuumiin tai teräviin esineisiin, korusi säilyy kauniina pitkään.
Jos joku jouhista katkeaa, leikkaa näkyvä pätkä lyhyeksi niin että jouhen pää jää suojaan punoksen sisään.